Document ID: 31992D0562

ΑΠΟΦΑΣΗ ΤΗΣ ΕΠΙΤΡΟΠΗΣ της 17ης Νοεμβρίου 1992 περί εγκρίσεως εναλλακτικών συστημάτων θερμικής επεξεργασίας για τη μεταποίηση υλικού υψηλού κινδύνου (92/562/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την οδηγία 90/667/ΕΟΚ του Συμβουλίου της 27ης Νοεμβρίου 1990 για τη θέσπιση υγειονομικών κανόνων για τη διάθεση και μεταποίηση των ζωικών αποβλήτων, τη διάθεσή τους στην αγορά και την προστασία από τους παθογόνους οργανισμούς των ζωοτροφών ζωικής προέλευσης ή με βάση τα ψάρια και για την τροποποίηση της οδηγίας 90/425/ΕΟΚ (1), και ιδίως το παράρτημα ΙΙ κεφάλαιο ΙΙ σημείο 6 στοιχείο γ),
Εκτιμώντας:
ότι, σύμφωνα με το σημείο 6 στοιχείο α) του παραρτήματος ΙΙ κεφάλαιο ΙΙ της οδηγίας 90/667/ΕΟΚ, τα υλικά υψηλού κινδύνου πρέπει να θερμαίνονται σε θερμοκρασία πυρήνος 133 oC τουλάχιστον επί 20 λεπτά και υπό πίεση 3 Bar αφού προηγουμένως το ακατέργαστο υλικό διαμορφωθεί σε τεμαχίδια των οποίων οι διαστάσεις δεν υπερβαίνουν τα 50 mm-
ότι είναι αναγκαίο να καθοριστούν επακριβώς τα εναλλακτικά συστήματα θερμικής επεξεργασίας τα οποία να παρέχουν τις εγγυήσεις που συμφωνούν προς τις διατάξεις της εν λόγω οδηγίας-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Οι εγκαταστάσεις μεταποίησης υλικών υψηλού κινδύνου, όπου χρησιμοποιούνται συστήματα ή συνδυασμοί συστημάτων που περιγράφονται στο παράρτημα, μπορούν να εγκρίνονται από την αρμόδια αρχή εφόσον πληρούν τους όρους και τις προϋποθέσεις της οδηγίας 90/667/ΕΟΚ και αποδειχθεί ότι έχουν διεξαχθεί δειγματοληψίες του τελικού προϊόντος καθημερινά επί ένα μήνα προκειμένου να επαληθευτεί ότι πληρούνται οι μικροβιολογικές προδιαγραφές του παραρτήματος ΙΙ κεφάλαιο ΙΙΙ σημεία 1 και 2 της εν λόγω οδηγίας.
Άρθρο 2
Οι λεπτομερείς πληροφορίες επί των κρίσιμων σημείων ελέγχου σύμφωνα με τα οποία κάθε μεμονωμένη εγκατάσταση πληροί επαρκώς τις μικροβιολογικές προδιαγραφές, καταγράφονται και τηρούνται έτσι ώστε ο ιδιοκτήτης, ο χειριστής ή ο αντιπρόσωπος αυτού και, εφόσον κρίνεται αναγκαίο, η αρμόδια αρχή μπορούν να παρακολουθούν τη λειτουργία της εγκατάστασης. Στα προς καταγραφή και παρακολούθηση στοιχεία περιλαμβάνονται το μέγεθος των τεμαχιδίων, η κρίσιμη θερμοκρασία και, εφόσον ενδείκνυται, ο απόλυτος χρόνος επεξεργασίας, η σχέση πιέσεως χρόνου, ο ρυθμός τροφοδότησης της εγκατάστασης σε πρώτη ύλη και ο ρυθμός ανακύκλησης του λίπους.
Τα στοιχεία αυτά διατίθενται στην Επιτροπή κατόπιν αιτήσεως.
Άρθρο 3
Η παρούσα απόφαση απευθύνεται στα κράτη μέλη. Βρυξέλλες, 17 Νοεμβρίου 1992.

Labels: 7
17
20